Pekebun sayur rugi sehingga 50 peratus
AKUN GIMAN  SIBU: Biarpun pahit, namun ia terpaksa ditelan jua, demikianlah keperitan
para pekebun sayur di tebing barat bandar Sibu yang mengalami kerugian antara
40 hingga 50 peratus sejak Perintah Kawalan Pergerakan (PKP) dilaksanakan 18
Mac lepas. Menurut Pengerusi Persatuan Pekebun Sayur Sibu (SVPA) Tieu Kiu Sing,
keadaan itu adalah disebabkan penurunan permintaan secara mendadak, berbanding
dengan bekalan. “Disebabkan tiada permintaan daripada sekolah-sekolah yang sebelum ini
dibekalkan setiap hari, permintaan terhadap bekalan sayur jauh berkurangan. “Selain itu, jumlah peniaga yang dihadkan atau bergilir-gilir berniaga
di Pasar Sentral Sibu juga menjadi sebab permintaan menurun,” jelasnya
ketika dihubungi oleh pemberita semalam. Menurutnya, keadaan menjadi lebih teruk disebabkan kurang permintaan
daripada pengusaha restoran dan kedai makan yang sebahagian besarnya
menghentikan operasi. “Pekebun sayur tidak terkecuali terkena tempias, namun kita sedar
kerajaan melakukan yang terbaik untuk melindungi semua orang,” ujarnya. Katanya, ahli persatuan memilih untuk mendermakan lebihan sayur kepada
pertubuhan kebajikan seperti Rumah Kanak-Kanak Methodist, Sibu Benevolent
Society dan Peryatim. “Selain itu, kita juga membekalkan sayuran segar ini di Pejabat Pertanian
untuk diedarkan kepada golongan yang memerlukan,” ujarnya. Tieu memberitahu, jika PKP dilanjutkan lagi selepas 14 April ini, pekebun
sayur di sini sudah sedia berhadapan dengan situasi yang lebih buruk. “Oleh itu, ahli-ahli SVPA amat mengharapkan bantuan pihak kerajaan dengan
memberikan subsidi baja dan racun serangga bagi meringankan beban pekebun,”
ujarnya dengan nada sedih. Tieu telah bekebun sayur di Sungai Bidut sejak 11 tahun lepas. SVPA kini
mempunyai kira-kira 300 ahli yang kebanyakkan di tebing barat bandar Sibu. 
See author's posts
